L-inġustizzji, l-isfidi ambjentali, u l-pandemija huma l-akbar sfidi li se jkollna niffaċjaw matul is-sena 2022. Għalhekk irridu nkunu aħna li nbiddlu d-dinja, biex neqirdu l-vjolenza ta' madwarna u l-inġustizzji. Biex tassew nimpenjaw ruħna favur il-paċi. Hekk stqarr il-Papa Franġisku fil-Jum Dinji tal-Paċi, meta l-Kap tal-Knisja Kattolika tkellem dwar dak li se jistenna mis-sena l-ġdida. F'messaġġ li wassal mill-Vatikan fil-Jum Internazzjonali tal-Paċi, il-Papa qal li l-maħfra biss titfi n-nar tal-mibiegħda. Tenna li rridu nkunu pożittivi, u naħsbu fit-tajjeb li jista' jgħaqqadna. "Flimkien nistgħu nibnu dinja imsejsa fuq il-paċi", insista l-Papa Franġisku. Aktar kmieni, fil-quddiesa tal-Ewwel tas-Sena, il-Papa tkellem ukoll dwar it-tema tal-vjolenza fuq in-nisa. U insista li din għandha tispiċċa darba għal dejjem. "Għaliex min iweġġa' l-figura materna jkun qed iweġġa' lil Alla, li sar bniedem minn mara", stqarr il-Papa. Filwaqt li tenna li din is-sena l-ġdida għandha tkun waħda li tirrifletti l-imħabba ta' kull omm – imħabba li tagħti l-ħajja, u mhux tisfrutta.